‘શું’ એવું પૂછવું પડે એવો આદેશ એણે પહેલેથી જ પ્રશ્નમાં મૂકી દીધેલો એટલે પૂછવું પડયું. એનાથી છૂટવાના આયાસરૂપે દૂર એની બેચાર મિત્રો સાથે વાત કરી રહેલી મીનાક્ષીની વાયોલેટ સાડી સામે હું જોતો રહ્યો. ‘આવો રીંગણ કલર ?’ એ સાડી લઈને આવી ત્યારે મેં સહેજ વ્યથાથી પૂછેલું. ‘વાયોલેટ-’ ‘મારી સાથે આવે ત્યારે ન પહેરતી-’ મારી શરત એણે અત્યાર સુધી માન્ય રાખી હતી. આજે નહોતી રાખી. એનું કારણ હતું. આમ તો દસ વર્ષ લગ્નનાં. લગ્નની શરૂઆતમાં એ જોબ ન કરતી. સાડી પહેરતી, સેંથો પૂરતી, સાંજે મારી રાહ જોતી. હું ઘણી વાર નવાઈ પામીને કહેતો ‘આ જમાનાની સ્ત્રી થઈને તું… કયાં ગઈ તારી અંદરની પેલી ફેમિનિસ્ટ-’